Төв аймаг

**Төв аймаг** нь Монгол Улсын төв хэсэгт төвлөрөн байршиж, улсын нийслэлийг нутаг дэвсгэртээ багтаан оршдог аймаг. Засаг захиргааны төв нь Зуунмод хот юм.

## Газар зүй 
Төв аймаг Монгол Улсын дорнод төв хэсэгт 74,042.37 км² газар нутагтай. Дундаа Улаанбаатар нийслэлийг хүрээлж, бусад гадна талаараа Хэнтий, Говьсүмбэр, Дундговь, Өвөрхангай, Булган, Сэлэнгэ зургаан аймагтай хиллэнэ. 
### Газрын тогтоц 
Далайн түвшнээс дээш дунджаар 1200-1500 м өргөгдсөн. Хэнтийн нуруу, Заамарын нуруу, Зоргол хайрхан, Хустайн нуруу зэрэг уулархаг гадаргуутай. Асралт хайрхан (2800 м), Богд хан, Батхаан зэрэг уулс бий. 

Нутаг дэвсгэрийн 16.4 % ой мод, 36.5 хувийг хээрийн бүс эзэлдэг. 

Газар зүйн байршлаар Хангай, Хэнтийн уулархаг, Дорно Монголын талархаг бүсэд багтана. 

Нутгийн хойд хэсгийн уулын өргөн хөндийнүүд нь газар тариаланд тохиромжтой хүрэн бор хөрстэй, өмнөд хэсэг нь гүвээ толгод бүхий тал хээр газар юм.

### Ус мөрөн 
Хэрлэн, Туул зэрэг том жижиг 30 гаруй голтой. Жанчивлан, Цайдам, Цахир зэрэг бүрд нууруудтай.

### Амьтан ургамал 
[230px|thumb|left|[Сэлбэ голын эхэн. Майхан толгой]]
Аймгийн нутгийн өмнө ба баруун хэсгээр хээр талын хүрэн, цайвар хүрэн хөрстэй, зүүн хойд хэсгээр нь ам хөндийн бараан хөрс, уулын ой, нугын саарал хөрс тархжээ. 

Хангай, Хэнтийн салбар уулсад хуш, шинэс, улиас, бургас, нарс, яшил, яргай зэрэг янз бүрийн модтой, өрөл, мойл, үхрийн нүд, нохойн хошуу зэрэг жимс, сонгино, хөмөл, таана, мангир, халиар, гичгэнэ, мөөг зэрэг хүнсний ургамал, чихэр өвс, чацаргана мэтийн ховор болон дэгд, бадаана, таван салаа, тарваган шийр, алтан гагнуур зэрэг эмийн ургамал ургана.

Төв аймагт буга согоо, хандгай, аргаль угалз, хойлог, хун зэрэг 16 зүйлийн дархан цаазат амьтдаас гадна хэрэм, тарвага, үнэг, хярс, гахай, баавгай, шилүүс зэрэг агнуурын ач холбогдолтой 30 гаруй төрлийн араатан, жигүүртэн бий.

## Хүн ам зүй 
thumb|right|300px|Хүн амын тоо, сумаар. 2010 он.

Төв аймаг 2010 онд 83,838 мянган оршин суугчтай байсан бол 2025 онд 93,183 хүнтэй болж өссөн байна. 

Аймгийн төв Зуунмод хот буюу Зуунмод сум 13339 хүнтэй, Батсүмбэр (6913), Заамар (6568) сум харьцангуй олон хүнтэй бол Аргалант (1371), Баянцагаан (1401) харьцангуй цөөн оршин суугчтай байна. 

Хүн амын 16 хувь хот газар (Зуунмод), 84 хувь хөдөө амьдардаг. Бичиг үсэг мэддэг —  97.5 хувь.

### Ард түмэн 
Төв аймгийн хүн ардын 99.8 хувь Монгол улсын иргэн, 98.2 хувь монгол үндэстэн, 94.2 хувь халх ястан байна.

Монгол хэлээр хэлэлцэнэ. Дийлэнх олонх нь Бурхан буддын шашин, тодруулвал шарын шашин шүтдэг.

## Нутгийн хуваарь 
thumb|280px|Газрын зураг
thumb|280px|Нутгийн хуваарь
Төв аймаг дараах 27 сум, 97 багт хуваагдана.

* Алтанбулаг сум /Төв аймаг/
* Аргалант сум /Төв аймаг/
* Архуст сум /Төв аймаг/
* Батсүмбэр сум /Төв аймаг/
* Баян сум /Төв аймаг/
* Баяндэлгэр сум /Төв аймаг/
* Баянжаргалан сум /Төв аймаг/
* Баян-Өнжүүл сум /Төв аймаг/
* Баянхангай сум /Төв аймаг/
* Баянцагаан сум /Төв аймаг/
* Баянцогт сум /Төв аймаг/
* Баянчандмань сум /Төв аймаг/
* Борнуур сум /Төв аймаг/
* Бүрэн сум /Төв аймаг/
* Дэлгэрхаан сум /Төв аймаг/
* Жаргалант сум /Төв аймаг/
* Заамар сум /Төв аймаг/
* Зуунмод сум /Төв аймаг/
* Лүн сум /Төв аймаг/
* Мөнгөнморьт сум /Төв аймаг/
* Өндөрширээт сум /Төв аймаг/
* Сүмбэр сум /Төв аймаг/
* Сэргэлэн сум /Төв аймаг/
* Угтаалцайдам сум /Төв аймаг/
* Цээл сум /Төв аймаг/
* Эрдэнэ сум /Төв аймаг/
* Эрдэнэсант сум /Төв аймаг/

## Түүх 
Төв аймгийн нутаг дэвсгэр нь Манжийн эрхшээлийн үе, Богд Хаант Монгол Улсын үед халхын Түшээт хан аймгийн нутаг байв.

Монгол улс тусгаар тогтносны дараа 1923 оны 10 сард «**Богд хан уулын аймаг**» хэмээгдсэн ба Төв аймгийн Лүн сумын нутаг Өвөр долоод гэдэг газар засаг захиргааны төвөө барин суусан ба энэ үеийг Төв аймаг үүсэн байгуулагдсан он болгон тэмдэглэдэг. 

1923 онд Богд хан уулын аймаг 21 хошуу 82 сум, 1227 арваныг багтаав байв.

1931 онд аймгийн нэрийг «**Төв**» хэмээв. Төв аймгаас үе үе сумыг хөрш аймгуудад таслан өгч байсан бөгөөд 1933 онд 36 сум, 312 багтай байсан бол дараа 1944 болоход 22 сумтай үлджээ.  

1931-ээс 1942 оныг хүртэл засаг захиргааны төв нь Улаанбаатарт байсан ба 1942 онд Богд хан уулын өвөр Зуун модны ам, Манзушир хутагтын сүмийн хажуу дахь сэрүүн дэнжэд шилжүүлэн гэр барьжээ. 1966 оноос Зуунмод хотын зэрэг авчээ.

1992 оноос хойш Төв аймаг 27 сумтай байна. Үүнд энгийнээр Зуунмод хот буюу засаг захиргааны нэрээр Зуунмод сум багтаж байгаа. 

## Засаг дарга нар 
# Дархан чин ван Пунцагдорж (1923-1924)                                                
# Нагнаадоржийн Санжаажамц (1924-1932)                                              
# Годонгийн Шагдар (1932-1934)    
# Жадамбын Цэрэннадмид (1935-1938)                                                     
# Дольсүрэнгийн Өлзийт (1938-1940)                                                         
# Сономпилын Бямбаа (1940-1942)                         
# Пунцагийн Лувсангомбо (1942-1944)                                                    
# Цэвээний Гомбосүрэн (1944-1945)                                                        
# Чимэдбалжирын Адъяа (1945-1946)                                                      
# Цагааны Ёндонжамц (1946-1947)                                                 
# Сэдэдийн Түвдэн (1947-1951)                                                                
# Зандраагийн Жамъяандампил (1951-1952)                                         
# Жүгдэрийн Чойдог (1952-1954)
# Янживын Бадамжав (1954-1959)
# Цэнджавын Жамсран (1959-1974)
# Човдоронгийн Дашдэмбэрэл (1974-1985)
# Жамбын Гомбожав (1985-1991)
# Сандагийн Гончиг (1991-1996)
# Пүрэвдоржийн Цэрэн /үүрэг.гүйц./ (1996-1997)
# Цэгмэдийн Батболд (1997-2000)
# Мондооны Мэндбилэг (2000-2004)
# Цэдэвдоржийн Энхбат (2004-2012)
# Доржийн Баярбат (2012-2016)
# Жигжидийн Батжаргал (2016-2020)
# Дэмбэрэлийн Мөнхбаатар (2020- )

## Аж ахуй 
### Дэд бүтэц 
thumb|Зуны байгаль
Аймгийн нутаг дэвсгэрт Монгол Улсын нийслэл Улаанбаатар хот байрладаг, харилцаа холбоо, авто, төмөр зам зэрэг үйлдвэрлэлийн дэд бүтэц харьцангуй сайтай. Сүүлийн жилүүдэд Япон, Өмнөд Солонгос, Хятад, Герман зэрэг улсын муж, хотуудтай тогтоосон харилцаа улам хөгжиж байна. 

### Аж үйлдвэр 
Чулуун нүүрс, төмрийн хүдэр, хар тугалга, гянтболд, усан ба утаат болор, жонш, оюу, номин, гятгануур мана, цагаан тугалга зэрэг ашигт малтмалтай.

## Алдар гавьяатан 
Төв аймгаас Монгол улсын төр нийгэм, урлаг соёл, спорт, эрдэм ухаан, ажил хөдөлмөрийн салбар салбарын алдар цуутан төрөн гарчээ.

Үүнд Монгол улсын баатар - 4, хөдөлмөрийн баатар - 55,  ардын зүтгэлтэн - 23,  төрийн шагналт - 13, салбар салбарын гавьяат зүтгэлтэн - 200-аад, шинжлэх ухааны акедемич - 6, доктор профессер 150 гаруй, тод манлай уяач -3, манлай уяач -20, улсын аварга цолтой бөх -3, улсын цолтой бөх - 60 гаран байна.

### Улсын баатар  
* Дуламдоржийн Самдан (1918-1939) — *Борнуур*
* Бутачийн Цог (1912-1989) — *Алтанбулаг*
* Пунцагийн Шагдарсүрэн (1918-2019) *Баян-Өнжүүл* 
* Ундрахын Доржпалам (1921 онд төрсөн) *Эрдэнэсант*

### Хөдөлмөрийн баатар 
### Бусад алдартан  
## Мөн үзэх 
* Цайдам нуурын нүүрсний орд 

## Цахим холбоос 
* Төв аймгийн статистикийн хэлтэс

## Эх сурвалж 

Ангилал:Монголын аймаг